TARYBOS ĮGYVENDINIMO SPRENDIMAS
2010 m. sausio 19 d.
leisti Portugalijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168, 193 ir 250 straipsnių
(2010/39/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 113 straipsnį,
atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
atsižvelgdama į Komisijos pasiūlymą,
kadangi:
(1)
Tarybos sprendimu 2004/738/EB (2) Portugalijos Respublikai (toliau - Portugalija) iki 2009 m. gruodžio 31 d. išnešiojamosios prekybos sektoriuje leista taikyti specialią neprivalomąją sistemą, pagal kurią, viena vertus, nukrypstant nuo 1977 m. gegužės 17 d. šeštosios Tarybos direktyvos 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (3) 21 straipsnio 1 dalies a punkto, šiame sektoriuje veikianti įmonė, kuriai leista taikyti šią sistemą, turi mokėti pridėtinės vertės mokestį (PVM) už jos prekybos agentų galutiniams vartotojams patiektas prekes. Kita vertus, nukrypstant nuo minėtos direktyvos 22 straipsnio, šias prekes tiekiantys prekybos agentai atleidžiami nuo šiame straipsnyje nustatytų prievolių. Kad įmonė gautų šį leidimą, visą jos apyvartą turi sudaryti pajamos iš išnešiojamosios prekybos, kuria savo vardu ir sąskaita užsiima prekybos agentai. Be to, visos įmonės parduodamos prekės turi būti įtrauktos į iš anksto sudarytą galutinio vartojimo etapo kainoraštį ir įmonė turi jas parduoti tiesiogiai prekybos agentams, kurie savo ruožtu jas perparduoda tiesiogiai galutiniams vartotojams.
(2)
2009 m. birželio 30 d. Komisijos Generaliniame sekretoriate užregistruotu raštu Portugalija paprašė leidimo pratęsti šios specialios sistemos, kuria nukrypstama nuo Direktyvos 2006/112/EB 193 ir 250 straipsnių, taikymą, o 2009 m. rugsėjo 9 d. Komisijos Generaliniame sekretoriate užregistruotu papildomu raštu ji paprašė nustatyti, kad, nukrypstant nuo Direktyvos 2006/112/EB 168 straipsnio, prekybos agentai negalėtų atskaityti PVM už prekes, kurioms taikoma ši nukrypti leidžianti priemonė.
(3)
Laikydamasi Direktyvos 2006/112/EB 395 straipsnio 2 dalies, 2009 m. spalio 27 d. raštu Komisija pranešė apie šį prašymą kitoms valstybėms narėms. 2009 m. spalio 29 d. raštu Komisija pranešė Portugalijai, kad turi visą reikalingą informaciją.
(4)
Pagal šią specialią sistemą vietoje daug keliaujančių prekybos agentų teisė į jų mokėtino arba sumokėto PVM už įmonių jiems patiektas prekes atskaitą suteikiama įmonėms, kurioms tinkamai leista taikyti šią sistemą, ir jos turi mokėti PVM už prekybos agentų galutiniams vartotojams patiektas prekes. Šios įmonės, kurioms leista taikyti šią sistemą, taip pat įpareigotos atlikti atitinkamas deklaravimo ir mokėjimo prievoles, nuo kurių atleidžiami jų prekybos agentai.
(5)
Taigi, taikant šią specialią sistemą galima užtikrinti, kad mažmeninės prekybos etapu už šioms įmonėms priklausančias parduotas prekes sumokamas PVM tikrai pervedamas į valstybės iždą ir taip užkirsti kelią mokestiniam sukčiavimui. Be to, minėta sistema bus naudinga mokesčių administratoriui, nes bus supaprastinta PVM surinkimo tvarka ir sumažintos su PVM susijusios prekybos agentų prievolės.
(6)
Dėl šios priemonės nepasikeis galutinio vartojimo etape surenkama PVM suma, ir todėl ji neturės neigiamos įtakos Sąjungos nuosaviems ištekliams, gaunamiems iš PVM,
PRIĖMĖ ŠĮ SPRENDIMĄ:
1 straipsnis
Portugalijai išnešiojamosios prekybos sektoriuje leidžiama taikyti specialią apmokestinimo sistemą, kuria nukrypstama nuo Direktyvos 2006/112/EB nuostatų.
Įmonės, kurių visą apyvartą sudaro pajamos iš išnešiojamosios prekybos, kuria savo vardu ir sąskaita užsiima prekybos agentai, gali prašyti mokesčių administratoriaus leidimo taikyti šią specialią sistemą, su sąlyga, kad:
a)
visos įmonės parduodamos prekės įtrauktos į iš anksto sudarytą galutinio vartojimo etapo kainoraštį;
b)
įmonė savo prekes parduoda tiesiogiai prekybos agentams, kurie savo ruožtu jas perparduoda tiesiogiai galutiniams vartotojams.
2 straipsnis
Įmonės, kurioms leista taikyti šią specialią sistemą, nukrypstant nuo Direktyvos 2006/112/EB 168 straipsnio, turi teisę atskaityti prekybos agentų mokėtiną arba sumokėtą PVM už jų prekybos agentams patiektas prekes ir, nukrypstant nuo minėtos direktyvos 193 straipsnio, privalo mokėti PVM už prekybos agentų galutiniams vartotojams patiektas prekes.
3 straipsnis
Prekybos agentai, kuriems prekes tiekia įmonė, kuriai leista taikyti šią specialią sistemą, atleidžiami nuo Direktyvos 2006/112/EB 250 straipsnyje nustatytos prievolės pateikti PVM deklaraciją, deklaruojant įmonės jiems patiektas prekes ir prekes, kurias jie patiekė galutiniams vartotojams. Ši prievolė tenka įmonei, kuriai leista taikyti šią sistemą.
4 straipsnis
Šis sprendimas įsigalioja pranešimo apie jį Portugalijos Respublikai dieną.
Jis taikomas nuo 2010 m. sausio 1 d. iki 2012 m. gruodžio 31 d.
5 straipsnis
Šis sprendimas skirtas Portugalijos Respublikai.
6 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje 2010 m. sausio 19 d.